‘TMB’ทุ่ม2พันล้าน ปรับโฉม-ย้ายสาขา
ทหารไทยทุ่มงบ 2,000 ล้าน โยกย้ายปรับปรุงสาขาเอทีเอ็ม หวังปริมาณธุรกรรมโต 30%
9 ก.ย. 2554

ทหารไทยทุ่มงบ 2,000 ล้าน โยกย้ายปรับปรุงสาขา-เอทีเอ็ม หวังปริมาณธุรกรรมโต 30%
นายประดิษฐ์ เลี่ยวศิริกุล รองกรรมการผู้จัดการใหญ่สายงานธุรกิจสาขา ธนาคารทหารไทย กล่าวว่า ธนาคารเตรียมใช้งบประมาณกว่า 2,000 ล้านบาท โยกย้ายที่ตั้งสาขาธนาคารจำนวน 100 แห่ง ไปยังทำเลใหม่ที่ดีขึ้น โดยจะเน้นอาคารสำนักงานย่านธุรกิจ
นอกจากนี้ ยังใช้งบบางส่วนปรับปรุงสาขาต่างๆ ให้ทันสมัยขึ้นอีก 200 แห่ง จากที่มีอยู่ 450 สาขาทั่วประเทศ และจะโยกย้ายตำแหน่งการติดตั้งตู้เอทีเอ็มอีกกว่า 600 ตู้ โดยตั้งเป้าว่าปริมาณการทำธุรกรรมการเงินจะเติบโต 30%
สำหรับอาคารสำนักงานเก่าของธนาคาร บางส่วนจะถูกจัดเข้าไปอยู่หมวดของสินทรัพย์รอการขาย (เอ็นพีเอ) ตามกฎของธนาคารแห่งประเทศไทย (ธปท.) ที่ให้ธนาคารถือครองได้ไม่เกิน 2 ปี 
“ช่วง 2-3 ปีที่ผ่านมา ปริมาณธุรกรรมของธนาคารมีการเติบโตขึ้นถึง 30% จากเดือนละ 2.2 ล้านธุรกรรม เป็น 2.9 ล้านธุรกรรม ซึ่งเป็นผลมาจากผลิตภัณฑ์ต่างๆ เช่น บัญชีออมทรัพย์ฟรีค่าธรรมเนียม บัตรเดบิตโนลิมิต บัญชีเงินฝากไม่ประจำดอกเบี้ยสูง ได้ลูกค้าถึง 3 แสนบัญชี ในจำนวนนี้เป็นลูกค้าใหม่ 40%” นายประดิษฐ์ กล่าว
นอกจากนี้ นายประดิษฐ์ ยังกล่าวอีกว่า รูปแบบสาขาใหม่ของธนาคารจะอยู่ในคอนเซปต์ (Better Bright Blue) สีฟ้า-ขาว โดยมีการจัดพื้นที่เพื่อรองรับลูกค้า 4 กลุ่ม ได้แก่ ลูกค้าที่ทำธุรกรรมด้วยตัวเอง ลูกค้าที่ทำธุรกรรมผ่านเคาน์เตอร์ ลูกค้าที่ต้องการคำปรึกษาการลงทุนและลูกค้าที่หาข้อมูลเพื่อการตัดสินใจโดยพนักงานแต่ละคนจะรับผิดชอบขายผลิตภัณฑ์ 7 ชนิด อาทิเช่น บัญชีเงินฝาก สินเชื่อประเภทต่างๆ แบงก์แอสชัวรันส์ กองทุนรวม ฯลฯ
“นอกจากแผนการโยกย้ายและปรับปรุงสาขาเดิมแล้ว ในปีนี้เรายังมีแผนขยายสาขาใหม่ตามปกติอีกราว 20 แห่ง ดังนั้นภายในสิ้นปีเราน่าจะมีสาขาทั้งหมด 470 แห่ง นอกจากนี้ เรายังปรับเปลี่ยนวิธีคิดใหม่ด้วยการปรับสาขาให้เป็นจุดบริการลูกค้า มากกว่าเน้นสร้างผลกำไรเหมือนที่ผ่านมา โดยไม่มีการวัดผลกำไรในแต่ละสาขา แต่จะส่งรายได้รวมไปยังสำนักงานใหญ่เพื่อวัดผลที่เดียว ” นายประดิษฐ์ กล่าว